

VLADA REPUBLIKE HRVATSKE

Zagreb, 12. ožujka 2020.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo obrane |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o uključivanju Republike Hrvatske u projekte Stalne strukturirane suradnje u sklopu Zajedničke sigurnosne i obrambene politike Europske unije |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**P r i j e d l o g**

 Na temelju članka 68. stavka 3. Zakona o obrani (Narodne novine, broj 73/13, 75/15, 27/16, 110/17 – Odluka Ustavnog suda Republike Hrvatske, 30/18 i 70/19), Vlada Republike Hrvatske je, na prijedlog ministra obrane i uz prethodnu suglasnost Predsjednika Republike Hrvatske na sjednici održanoj \_\_\_\_\_\_\_\_\_\_\_\_\_\_ donijela

**O D L U K U**

**o uključivanju Republike Hrvatske u projekte Stalne strukturirane suradnje**

**u sklopu Zajedničke sigurnosne i obrambene politike Europske unije**

**I.**

Republika Hrvatska uključuje se u projekte Stalne strukturirane suradnje (Permanent Structured Cooperation, u daljnjem tekstu PESCO) u sklopu Zajedničke sigurnosne i obrambene politike Europske unije.

**II.**

 Projekti iz točke I. ove Odluke su:

1. „Vojna pokretljivost“ (“Military Mobility“)
2. „Mreža logističkih čvorišta u Europi i potpora operacijama“ (“Network of Logistic Hubs in Europe and Support to Operations“)
3. „Unaprjeđenje pomorskog motrenja“ (“Upgrade of Maritime Surveillance“)
4. „Paket sposobnosti razmjestive vojne pomoći u slučaju katastrofe“ (“Deployable Military Disaster Relief Capability Package“)
5. „Kibernetički timovi za brzi odgovor i međusobna pomoć u kibernetičkoj sigurnosti“ (“Cyber Rapid Response Teams and Mutual Assistance in Cyber Security“)
6. „Kemijski, biološki, radiološki i nuklearni nadzor kao usluga“ (“Chemical Biological Radiological Nuclear Surveillance as a Service, CBRN SaaS“).

 Projekte iz stavka 1. ove točke Ministarstvo obrane provodi u koordinaciji s drugim nadležnim tijelima državne uprave.

**III.**

 Financijska sredstva za provedbu ove Odluke osigurana su u državnom proračunu Republike Hrvatske na razdjelu Ministarstva obrane.

**IV.**

 Ministarstvo obrane izvijestit će o sudjelovanju u projektima iz točke II. ove Odluke u Godišnjem izvješću o obrani.

**V.**

 Ova Odluka stupa na snagu danom donošenja.

KLASA:

URBROJ:

Zagreb

 P R E D S J E D N I K

 mr. sc. Andrej Plenković

 **O B R A Z L O Ž E NJ E**

 Na temelju članka 68. stavaka 2. i 3. Zakona o obrani (Narodne novine, br. 73/13, 75/15, 27/16, 110/17 – Odluka Ustavnog suda Republike Hrvatske, 30/18 i 70/19) Republika Hrvatska može se uključivati u međunarodne projekte s ciljem jačanja zajedničkih obrambenih sposobnosti. Odluku o uključivanju u međunarodne projekte donosi Vlada Republike Hrvatske na prijedlog ministra obrane i uz prethodnu suglasnost Predsjednika Republike Hrvatske.

 Prepoznavši u Stalnoj strukturiranoj suradnji (Permanent Structured Cooperation, u daljnjem tekstu PESCO) okvir za jačanje obrambene suradnje država članica Europske unije na temelju uključivosti, solidarnosti, komplementarnosti s Organizacijom Sjevernoatlantskog ugovora (u daljnjem tekstu NATO), poštivanja vlasništva i središnje uloge država članica Europske unije u donošenju odluka, Vlada Republike Hrvatske donijela je 9. studenog 2017. godine Odluku o pristupanju Republike Hrvatske Stalnoj strukturiranoj suradnji u sklopu Zajedničke sigurnosne i obrambene politike Europske unije.

 Jedan od najvažnijih elemenata odnosno instrumenata za realizaciju ciljeva PESCO-a, su PESCO projekti usmjereni na razvoj nedostajućih sposobnosti Europske unije, kojima se otvaraju i nove mogućnosti suradnje na jačanju industrijske dimenzije europske obrane.

 Trenutačno je aktualno 46 PESCO projekata, a Ministarstvo obrane iskazalo je interes za uključivanje u šest PESCO projekata. Pri izboru se vodilo računa o tome da projekti pridonose jačanju obrambenih sposobnosti za nacionalne potrebe i ispunjavanju međunarodno preuzetih obveza u okviru Europske unije, NATO-a i Ujedinjenih naroda, stjecanju potrebnih znanja i vještina, kao i jačanju suradnje s partnerima. Navedeni projekti podupiru postojeće inicijative u sklopu nacionalnog i NATO planiranja, te u tom kontekstu neće biti značajniji izazov u pogledu financijskih i ljudskih resursa.

 Republika Hrvatska uključuje se u PESCO projekte:

1. „Vojna pokretljivost“ (“Military Mobility“), koordinator projekta: Kraljevina Nizozemska

Cilj projekta je ubrzati prekogranično vojno kretanje podložno procedurama koje se razlikuju od države do države. Metode poboljšanja stanja su rad na zajedničkom razvoju procedura, standarda i postupaka primjenjivih u EU i NATO kontekstu te dodatno identificirati primjerene transportne rute, logistička čvorišta i rješavanje „uskih grla“ u infrastrukturi.

2. „Mreža logističkih čvorišta u Europi i potpora operacijama“ (“Network of Logistic Hubs in Europe and Support to Operations“), koordinator projekta: Savezna Republika Njemačka

Cilj projekta je poboljšanje strateške logističke potpore i projekcije snaga u misijama i operacijama Europske unije (prekogranična suradnja u poboljšanju efikasnosti vojnog transporta i povezivanje postojećih europskih inicijativa).

3. „Unapređenje pomorskog motrenja“ (“Upgrade of Maritime Surveillance“), koordinator projekta: Helenska Republika

Cilj projekta je jačanje sustava pomorskog nadzora i situacijske svijesti jugoistočnog dijela Europske unije u potpori misija i operacija Zajedničke sigurnosne i obrambene politike Europske unije u tom području te poboljšanje razine europske sigurnosti i obrane u području pomorske sigurnosti.

4. „Paket sposobnosti razmjestive vojne pomoći u slučaju katastrofe“ (“Deployable Military Disaster Relief Capability Package“), koordinator projekta: Talijanska Republika

Cilj projekta je uspostava specijaliziranih skupina snaga sposobnih djelovati u izvanrednim situacijama (nesreće, katastrofemi sl.) i razmjestivih u kratkom roku na području Europske unije i izvan područja Europske unije, unapređenje nacionalnih i zajedničkih otpornosti, standardizacija sposobnosti i procedura za aktivaciju sredstava i upućivanje, zajedničko uvježbavanje te uspostava centra izvrsnosti i zapovjedništva u Talijanskoj Republici.

5. „Kibernetički timovi za brzi odgovor i međusobna pomoć u kibernetičkoj sigurnosti“ (“Cyber Rapid Response Teams and Mutual Assistance in Cyber Security“), koordinator projekta: Republika Litva

Cilj projekta je jačanje suradnje u kibernetičkom području (dijeljenje informacija, zajednička obuka, potpora na operativnoj razini i formiranje zajedničkih sposobnosti). Predlaže se formiranje zajedničke kibernetičke platforme te timova za pružanje brzog odgovora kako bi se osigurala visoka razina otpornosti na kibernetičke prijetnje i odgovora na kibernetičke incidente.

6. „Kemijski, biološki, radiološki i nuklearni nadzor kao usluga“ (“Chemical Biological Radiological Nuclear Surveillance as a Service, CBRN SaaS“), koordinator projekta: Republika Austrija

Cilj projekta je razvoj trajne mreže senzora, koja se sastoji od besposadnih letjelica i besposadnih terenskih vozila, čime bi se uspostavila potpuna operativna CBRN slika.

 Tijekom provedbe PESCO projekata Ministarstvo obrane će koordinirati s drugim tijelima državne uprave, sukladno njihovoj nadležnosti.

 Ministarstvo obrane zadužuje se izvijestiti o sudjelovanju u navedenim projektima u Godišnjem izvješću o obrani.